**Проект!**

**С Х Е М А Н А Д Ъ Р Ж А В Н А П О М О Щ**

**„ПОМОЩ ЗА СЪФИНАНСИРАНЕ НА ЗАСТРАХОВАТЕЛНИ ПРЕМИИ ПРИ ЗАСТРАХОВАНЕ НА СЕЛСКОСТОПАНСКА ПРОДУКЦИЯ В СЕКТОР РАСТЕНИЕВЪДСТВО“**

 **1**. **Правно основание**

 1.1. Чл. 28, параграф 3, б. „б” от Регламент (ЕС) 2022/2472 на Комисията от 14 декември 2022 година относно деклариране на някои категории помощи в секторите на селското и горското стопанство и в селските райони за съвместими с вътрешния пазар в приложение на членове 107 и 108 от Договора за функционирането на Европейския съюз;

 1.2. Чл. 11, ал. 2, т. 1 и чл. 12, ал. 2, т.1, буква „а”, във връзка с чл. 9, ал. 1 от Закона за подпомагане на земеделските производители;

 1.3. Чл. 30 от Правилника за прилагане на Закона за държавните помощи.

 **2.** **Целта на помощта**

 Насърчаване на микро-, малки и средни предприятия, земеделски стопани, производители на овощни, зеленчукови (полски и оранжерийни), етерично-маслени и медицински култури, тютюн, зърнени (пшеница, ечемик и царевица) и маслодайни (слънчоглед и рапица) култури за доброволно застраховане на селскостопанска продукция срещу неблагоприятно климатично събитие, което може да бъде приравнено на природно бедствие, и други неблагоприятни климатични събития, посредством частично компенсиране на разходите за сключване на застрахователна полица.

**3. Помощта се предоставя под формата на заплащане на част от застрахователни премии** на земеделски стопани, производители на зърнени, маслодайни, етерично-маслени и медицински култури, овощни и зеленчукови култури и тютюн при застраховане на първична селскостопанска продукция.

 **4. Ползватели**

 4.1. Помощта се предоставя на микро-, малки и средни предприятия в растениевъдството (земеделски стопани), отговарящи на следните условия:

- да са регистрирани по реда на Наредба № 3 от 1999 г. за създаване и поддържане на регистър на земеделските стопани;

-  да отговарят на определението за малки и средни предприятия[[1]](#footnote-1) и критериите на Приложение І от Регламент (ЕС) 2022/2472;

- да не са предприятия в затруднено положение[[2]](#footnote-2) по смисъла на чл. 2, т. 59 от Регламент (ЕС) 2022/2472;

-   да нямат изискуеми задължения към Държавен фонд „Земеделие” (ДФЗ).

4.2. Бенефициенти на помощта могат да бъдат земеделски стопани, отглеждащи:

* овощни култури над 0.5 ха и срок на експлоатация на насажденията под 25 години;
* зеленчукови култури отглеждани в оранжерии над 0.1 ха;
* зеленчукови култури над 0.3 ха;
* етерично-маслени и медицински култури над 0.5 ха;
* тютюн над 0.1 ха;
* зърнени култури над 5 ха;
* маслодайни култури над 5 ха.

Земеделските стопани, отглеждащи зърнени и маслодайни култури, се подпомагат за първите 600 ха от площите си.

4.3. Подпомагат се земеделски стопани, производители на зърнени, маслодайни, етерично-маслени и медицински култури, овощни и зеленчукови култури и тютюн срещу загуби, причинени от неблагоприятно климатично събитие[[3]](#footnote-3), което може да бъде приравнено на природно бедствие, и други неблагоприятни климатични събития.[[4]](#footnote-4)

4.4. Подпомагането обхваща застраховане на следните видове култури:

А) Овощни:

* Семкови;
* Костилкови;
* Ягодоплодни;
* Черупкови;
* Южни;
* Десертно грозде.

Б) Зеленчукови:

- Полски;

- Оранжерийни.

В) Етерично-маслени и медицински култури;

Г) Тютюн;

Д) Зърнени култури:

- пшеница;

- ечемик;

- царевица;

Е) Маслодайни култури:

- слънчоглед;

- рапица.

**5. Срок на прилагане:** от датата на получаване на окончателния номер на помощта в регистъра на държавните помощи на Европейската комисия, до 31.12.2025 г. (съгласно чл. 64 от Регламент (ЕС) 2022/2472).

**6. Максимален интензитет на помощта и параметри:**

**6.1. Параметри на помощта при овощни, зеленчукови, етерично-маслени и медицински култури, и тютюн:**

6.1.1. Максималният интензитет (размер) на помощта е до 70 % от стойността на застрахователната премия;

6.1.2. Тарифно число – до 6 %;

6.1.3. Застрахователна сума на хектар при култури, отглеждани на открито: до 10 000 лв./ха;

6.1.4. Застрахователна сума на хектар при оранжерийно производство: 30 000 лв. ха;

6.1.5. Размер на подпомагане на хектар на култури, отглеждани на открито: до 420 лв./ха;

6.1.6. Размер на подпомагане на хектар при оранжерии: до 1 260 лв./ха;

**6.2. Параметри на помощта при зърнени и маслодайни култури:**

6.2.1. Максималният интензитет (размер) на помощта е до 50 % от стойността на застрахователната премия;

6.2.2. Тарифно число – до 6 %;

6.2.3. Застрахователна сума на хектар: до 1 800 лв./ха;

6.2.4. Размер на подпомагане на хектар: до 54 лв./ха;

6.2.5. Земеделските стопани, отглеждащи зърнени и маслодайни култури, се подпомагат за първите 600 ха от площите си.

Разликите над тези параметри се поемат от земеделския стопанин.

Дължимият данък, съгласно Закона за данък върху застрахователните премии (ЗДЗП), се заплаща изцяло от земеделския стопанин и не е елемент на подпомагане.

**7. Приемливи разходи**

Разходите за застрахователни премии по застрахователни полици, с които се компенсират щети, причинени от неблагоприятно климатично събитие, което може да бъде приравнено на природно бедствие, и други неблагоприятни климатични събития.

Покриват се разходи за застрахователни премии по застрахователни полици с включени едно или няколко застрахователни събития.

**8. Бюджет:**

8.1. Максималният бюджет на помощта за периода на прилагане (2024 г.-2025 г.) е в размер до 30 (тридесет) милиона лева.

 8.2. Размерът на помощта за всяка година (годишен размер) се определя в годишния бюджет на ДФЗ и се предоставя след решение на Управителния съвет на ДФ „Земеделие” в рамките на максималния бюджет.

**9. Застраховката:**

9.1. Не покрива предварително извършени разходи за застрахователни премии предииздаване на удостоверението по т. 10.3. от ДФЗ;

9.2. Не покрива разходите за застрахователни премии за едни и същи застрахователни рискове по полици с друг застраховател;

9.3. Покрива само разходите за отстраняване и компенсиране на щетите, посочени в т. 7;

9.4. Не изисква, нито посочва вида и количеството на бъдещото селскостопанско производство.

9.5. Не се изисква застрахователната полица да е в полза на ДФЗ.

9.6. Застрахователната премия се плаща разсрочено на две вноски, като първата е в размер на 30 % или 50 % в зависимост от застрахованата култура, съгласно т. 6, платима от земеделския стопанин, а втората вноска до 70 % или до 50% от премията в зависимост от застрахованата култура, се изплаща от ДФЗ.

9.7. Плащането на ДФЗ не се обвързва с конкретна дата на падеж в полицата.

9.8. На подпомагане подлежат полици, в които е посочено, че влизат в сила от 24 часа на деня, в който е извършено плащането (00 часа на деня, следващ деня на извършеното плащане) от земеделския стопанин на сумата по първата вноска, представляваща 30% или 50% от премията в зависимост от застрахованата култура, а не на постъпването при застрахователя на цялата дължима застрахователна премия. Не се допуска да се допълва условието за действие на полицата, че влиза в сила не по-рано от извършване на проверка на място от застрахователя. Проверката следва да предшества издаването на полицата.

 9.9. Неразделна част към застрахователния договор/полица е приложение с идентифицирани парцели на застрахованите култури, съответстващи на посочените в удостоверението от настоящата схема.

 **10. Начин на предоставяне и изплащане на помощта**

10.1. Земеделският стопанин подава заявление[[5]](#footnote-5) за подпомагане, генерирано от Интегрираната система за администриране и контрол (ИСАК), в териториалните структури на ДФЗ, по постоянния адрес на физическото лице или едноличния търговец или по седалището на юридическото лице и съпътстващи документи по образец. Кандидатства се лично или чрез упълномощено лице, след представяне на пълномощно по образец, изготвен от ДФЗ.

10.2. ДФЗ извършва проверка за верността на информацията, предоставена от кандидата за подпомагане, както и за спазването на изискванията за допустимост на заявлението и изчислява размера на подпомагането.

10.3. ДФЗ взема решение за одобрение на заявлението или прави отказ в срок до 10 работни дни от подаването му. Ако ДФЗ е одобрил подаденото заявление – издава удостоверение за одобрение на земеделския стопанин за участие в помощта. На базата на издаденото оригинално удостоверение земеделският стопанин сключва застрахователен договор със застрахователни компании, с които Фондът е сключил споразумения.

10.4. Земеделският стопанин заплаща 30% или 50% в зависимост от застрахованата култура, съгласно т. 6, от размера на застрахователната премия по банков път.

10.5. Земеделският стопанин представя пред териториалната структура на ДФЗ оригинална полица и платежен документ за извършено плащане на 30% или 50% в зависимост от застрахованата култура от размера на застрахователната премия, след което сключва договор с Фонда.

10.6. Изпълнителният директор на ДФ „Земеделие” делегира права на директорите на областните дирекции за сключване на договори в размер до 10 000 лв. включително, в ОД на ДФЗ по реда на чл. 11, ал. 1 от Устройствения правилник на ДФ”Земеделие”.

10.7. След подписване на договора от страна на ДФ „Земеделие”, по банкова сметка на застрахователната компания, в зависимост от застрахованата култура, Фондът превежда съответния дължим процент от застрахователната премия в срок до 10 работни дни.

**11. Взаимоотношения между ДФЗ и застрахователните компании**

11.1. ДФ „Земеделие” отправя покана към застрахователните компании за участие в прилагането на схема на държавна помощ „Помощ за съфинансиране на застрахователни премии при застраховане на селскостопанска продукция в сектор Растениевъдство”. В поканата са посочени основните параметри на помощта. ДФЗ и изявилите желание да участват в прилагането на помощта застрахователни компании сключват споразумение.

11.2. Споразуменията за участие по схемата между застрахователните компании и Фонда се сключват за една календарна година преди стартиране на схемата, след решение на УС на ДФЗ през съответната година[[6]](#footnote-6).

В споразумението между Фонда и застрахователните компании се определят:

* условията за застраховане на земеделските култури;
* размерът на застрахователните премии;
* условията за уреждане на претенции, включително принципът и начинът на определяне размера на щетите;
* лимитът на размера на помощта;
* редът и начинът за извършване на проверка на изпълнението на споразумението за помощта и застрахователните договори;
* редът и условията за възстановяване на помощта при злоупотреба или надвнесени суми.

11.3. Застрахователните компании се задължават да уведомяват Фонда за всички настъпили промени и да предоставят информация по актуалността на полиците. Помощта се изплаща на застрахователните компании след сключване на договор със земеделския стопанин.

11.4. ДФЗ упражнява контрол върху застрахователните договори, по отношение на тяхното съответствие.

11.5. Контролните дейности включват проверка на документите в застрахователната компания, относно актуалността на застрахователните полици по сключените договори на земеделски стопанин с Фонда.

11.6. Бенефициентите по схемата са длъжни да предоставят на представители на ДФЗ всички изискуеми документи и информация, свързани с предоставената помощ по схемата.

**12. Документи за предоставяне на помощта**

За предоставяне на помощта, земеделските стопани представят следните документи:

 12.1. Заявление за подпомагане по образец по т. 10.1., генерирано от Интегрираната система за администриране и контрол (ИСАК). В заявлението се посочва вида на засетите/засадените култури и съответните хектари към датата на кандидатстване. Декларира се, че попадат в категория малки и средни предприятия; че не е предприятие в затруднено положение; че за същите застрахователни рискове земеделският стопанин не е сключил застрахователна полица с друг застраховател;

 12.2. Извлечение от Интегрираната система за администриране и контрол (ИСАК) или анкетен формуляр (в случай на неочертаване на площите в ИСАК) за обработваните площи;

 12.3. Извлечение от регистър по Наредба 3 от 1999 г., удостоверяващо актуална регистрация за земеделския стопанин (изготвя се служебно след проверка от служител на съответната ОД на ДФ “Земеделие“);

 12.4. Разпечатка от проверка за наличие или липса на публични задължения към държавния бюджет. Проверката се извършва служебно към момента на кандидатстване и към момента на представяне на документите по т. 1 и т. 2 на Раздел III от настоящата схема;

 12.5. Договор, сключен между земеделски стопанин и ДФ ”Земеделие”;

 12.6. Застрахователна полица-оригинал от застрахователя;

 12.7. Платежен документ (оригинал), удостоверяващ извършено плащане по полицата по банков път.

 12.8. Пълномощно по образец, в случай на кандидатстване чрез упълномощено лице.

 **13. Контрол и отговорности**

 13.1. Териториалните структури на ДФЗ извършват проверки на място за установяване размера и състоянието на насажденията.

13.2. Териториалните структури на ДФЗ извършват последващи проверки на база получена информация от застрахователите по схемата. Проверката обхваща актуалността на издадените по схемата полици, дали са активни, или анулирани, има ли промени по вече сключени полици.

13.3. При установени обстоятелства по т.13.1, различни от заявените, помощта се редуцира на база реално констатираните хектари.

13.4. При установени обстоятелства по т.13.2, различни от тези по сключените вече полици, помощта подлежи на връщане. Вземането става изискуемо от датата на получаване на помощта, заедно със законната лихва от датата на получаването ѝ.

13.5. При уведомяване от страна на земеделския стопанин или застрахователя за настъпили промени по полиците, помощта (или частта от помощта) подлежи на връщане. Вземането става изискуемо от датата на получаване на помощта.

13.6. ДФЗ може по всяко време да изисква информация и документи от земеделските стопани и застрахователите във връзка с доказването на правомерното използване на помощта.

 **14. Срокове на помощта**

 Сроковете за кандидатстване, изплащане на помощта и представяне на необходимите документи по схемата се определят с Указания на ДФЗ за предоставяне на помощта през съответната година.

**15. Спазване на правилата за държавни помощи**

15.1. Помощта съгласно тази схема е вид държавна помощ, предоставена при условията на правото на Европейския съюз.

15.2. Земеделски стопани, които не са микро-, малки или средни предприятия по смисъла на Регламент (ЕС) 2022/2472 нямат право на помощта.

15.3. При спазване изискването за стимулиращ ефект (чл. 6, параграф 2 от Регламент (ЕС) 2022/2472), работата по проекта или дейността, предмет на подпомагане с държавната помощ, не може да започне преди подаване на писмено заявление до предоставящия орган.

15.4. Земеделски стопани, които са предприятия в затруднено положение по смисъла на Регламент (ЕС) 2022/2472, нямат право на помощта.

15.5. Земеделски стопани, които са предприятия - обект на неизпълнено разпореждане за възстановяване вследствие на предходно решение на Комисията, с което дадена помощ се обявява за неправомерна и несъвместима с вътрешния пазар, нямат право на помощта.

15.6. Помощта за заплащане на застрахователни премии не може да:

а) възпрепятства функционирането на вътрешния пазар на застрахователни услуги;

б) е ограничена до застраховките, предоставяни от едно застрахователно дружество или от една група дружества;

в) е обвързана с условие за сключване на застрахователния договор със застрахователно дружество, установено в съответната държава членка.

15.7. Помощта е достъпна за всички отговарящи на критериите предприятия в съответната област въз основа на обективно определени условия.

15.8. Помощта може да се натрупва с:

а) всякаква друга държавна помощ, доколкото тези мерки се отнасят до различни установими допустими разходи;

б) всякаква друга държавна помощ във връзка със същите допустими разходи, които частично или напълно се припокриват само ако това натрупване не води до надвишаване на най-високия интензитет на помощта или размер на помощта, приложими за тази помощ по силата на настоящия регламент.

15.9. Помощта не се прилага за дейности, свързани с износ за трети държави или държави членки, по-конкретно помощ, която е пряко свързана с изнасяните количества, със създаването и функционирането на дистрибуторска мрежа или с други текущи разходи по износната дейност;

15.10. Не се предоставя помощ, която поради своето естество, поради придружаващите я условия или поради метода на нейното финансиране — води до неотделимо нарушение на законодателството на Съюза, по-специално:

а) помощи, чието предоставяне е свързано със задължението бенефициерът да използва местно произведени стоки или услуги;

б) помощи, които ограничават възможността бенефициерите да се възползват от резултатите от научноизследователска и развойна дейност и иновации в други държави членки;

 15.11. Съгласно чл. 7, параграф 3 от Регламент (ЕС) 2022/2472 сумите за Данък добавена стойност (ДДС) не следва да са допустими за помощ, освен в случаите, когато не се възстановяват съгласно националното законодателство, свързано с ДДС.

15.12. Публикуване и информация

Във връзка с изпълнение на изискванията на чл. 9 от Регламент (ЕС) 2022/2472, на  уебсайта на Министерство на земеделието и храните се поддържа актуален списък на държавните помощи, съдържащ информация за видовете помощи, период на подпомагане, правно основание, цел, форма и интензитет на помощта, както и препращане към официалния уебсайт на Комисията, където са публикувани всички държавни помощи (обобщена информация, в случаите на помощи освободени от нотификация или решенията на ЕК относно съвместимостта с правилата за държавни помощи).

На уебсайта на предоставящия орган на държавни помощи в земеделието - Държавен фонд „Земеделие” се публикуват указания за прилагане на всички държавни помощи в земеделието, попадащи в обхвата на груповото освобождаване, минималните помощи и други данни, необходими за наблюдението и прозрачността на държавните помощи.

При спазване изискването за прозрачност и публикуване на информацията, в съответствие с чл. 9, параграф 1, б. "в" от Регламент (ЕС) 2022/2472, на сайта на ДФ ”Земеделие” се публикува информация за всяка отпусната индивидуална помощ, надхвърляща 10 000 EUR за бенефициери, извършващи дейност в първичното селскостопанско производство

15.13. Наблюдение - съгласно чл. 13 от Регламент (ЕС) 2022/2472 в Министерство на земеделието и храните се съхранява официална документация и информация относно изпратените уведомления до Европейската комисия, решенията на ЕК за схемите за държавна помощ, помощите, попадащи в обхвата на групово освобождаване, минималните помощи и други данни, необходими за наблюдението и прозрачността на държавните помощи.

Подробните записи с информация и подкрепяща документация, чрез които може да се установи изпълнението на всички условия, определени в Регламент (ЕС) 2022/2472, се съхраняват за период от 10 години от датата на предоставяне на последната помощ по схемата за помощ.

В ДФ ”Земеделие” се съхраняват документите по Раздел ІІ от настоящата схема.

15.14. В съответствие с чл. 10 от Закона за държавните помощи, ДФ ”Земеделие” е администратор по отношение на прилагането и предоставянето на помощта.

1. **Категорията на микро-, малките и средните предприятия (МСП)** са предприятията, определени в Приложение 1 на Регламент 2022/2472. [↑](#footnote-ref-1)
2. **Дефиниция за „предприятие в затруднено положение” означава предприятие, по отношение на което е изпълнено поне едно от следните обстоятелства:**

**а)** в случай на дружество с ограничена отговорност (което не е МСП, което съществува по-малко от три години или, за целите на допустимостта за помощите за рисково финансиране, МСП, което е извършило своята първа търговска продажба преди най-много 7 години и което отговаря на условията за инвестиции за рисково финансиране въз основа на извършен от избрания финансов посредник финансов и правен анализ), когато неговият записан акционерен капитал е намалял с повече от половината поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надхвърля половината от записания акционерен капитал. За целите на настоящата разпоредба под понятието „дружество с ограничена отговорност“ се разбира по-специално видовете дружества, посочени в приложение I към Директива 2013/34/ЕС[(37)](https://eur-lex.europa.eu/legal-content/BG/TXT/?uri=uriserv%3AOJ.L_.2014.187.01.0001.01.BUL&toc=OJ%3AL%3A2014%3A187%3ATOC#ntr37-L_2014187BG.01000101-E0037), а понятието „акционерен капитал“ включва, когато е уместно, премии от акции;**б)** в случай на дружество, при което поне някои съдружници носят неограничена отговорност за задълженията на дружеството (което не е МСП, което съществува по-малко от три години или, за целите на допустимостта за помощите за рисково финансиране, МСП, което е извършило своята първа търговска продажба преди най-много 7 години и което отговаря на условията за инвестиции за рисково финансиране въз основа на извършен от избрания финансов посредник финансов и правен анализ), когато капиталът, вписан в баланса на дружеството, е намалял с повече от половината поради натрупани загуби. За целите на настоящата разпоредба под понятието „дружество, при което поне някои съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС;**в)** когато предприятието е в процедура по колективна несъстоятелност или отговаря на критериите на своето вътрешно право, за да бъде обект на процедура по колективна несъстоятелност по искане на неговите кредитори; **г)** когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране; **д)** когато предприятието не е МСП и през последните две години: **1)** съотношението задължения/собствен капитал на предприятието е било по-голямо от 7,5; и **2)** съотношението за лихвено покритие на предприятието, изчислено на основата на EBITDA, е било под 1,0; [↑](#footnote-ref-2)
3. „**Неблагоприятно климатично събитие, което може да бъде приравнено на природно бедствие**“ означава неблагоприятни метеорологични условия като слана, бури и градушка, заледяване, пороен или непрекъснат дъжд или тежко засушаване, които унищожават над 30 % от средногодишното производство в областта на селското стопанство, изчислено въз основа на предходния три- или четиригодишен период или от средния обем за три години на база предходния пет- или осемгодишен период, като се изключват най-високият и най-ниският показател; в областта на горското стопанство — над 20 % от потенциала на горското стопанство. [↑](#footnote-ref-3)
4. „**Други неблагоприятни климатични събития**“ означава неблагоприятни метеорологични условия, които не попадат в обхвата на определението за неблагоприятно климатично събитие, което може да бъде приравнено на природно бедствие

. [↑](#footnote-ref-4)
5. Заявлението за помощ следва да съдържа поне следната информация:

а) наименованието и размера на предприятието;

б) описание на проекта или дейността, включително съответната начална и крайна дата;

в) местонахождението на проекта или дейността;

г) списък с допустимите разходи;

д) вида (безвъзмездна помощ, заем, гаранция, възстановяем аванс или друг вид) и размера на публичното финансиране, необходимо за проекта/дейността. [↑](#footnote-ref-5)
6. Споразумението между ДФЗ и застрахователните компании за прилагане на помощта през 2024 г. ще се сключи след датата на получаване на окончателния номер на помощта от Европейската комисия. [↑](#footnote-ref-6)